ভাঙা শুরু হয়ে গিয়েছিল। খুলে নেওয়া হয়েছিল দরজা-জানালাও। শেষমুহূর্তে স্থানীয় প্রশাসনের হস্তক্ষেপে রক্ষা পায় অভিনেতা রাজ কপূরের আদি বাড়ি। পাকিস্তানের পেশোয়ারের ঢাকি মুনাওয়ার শাহ এলাকার ওই বাড়িতেই জন্ম রাজের। তাঁর বাবা পৃথ্বীরাজ ১৯২০ সালে বাড়িটি তৈরি করিয়েছিলেন।
‘কপূর হাভেলি’র বর্তমান মালিক কপূরদের পৈতৃক বাসভবন ভেঙে শপিং মল তৈরি করতে চান বলে অভিযোগ। তাই গতকাল বাড়ি ভাঙার কাজ শুরু করিয়েছিলেন তিনি। প্রশাসন হস্তক্ষেপ করার আগেই ভেঙে ফেলা হয়েছিল চারতলা বাড়িটির দোতলার একাংশ। খুলে নেওয়া হয় দরজা-জানালাও। খাইবার পাখতুনখাওয়া প্রদেশের পুরাতত্ত্ব বিভাগের এক আধিকারিক বলেন, ‘‘বাড়িটি ভাঙা হচ্ছে খবর পাওয়া মাত্র আমরা স্থানীয় থানার সঙ্গে যোগাযোগ করি। পুলিশ কিন্তু আমাদের সাহায্য করতে রাজি হয়নি। বিস্তর টালবাহানার পর শেষপর্যন্ত দু’জন পুলিশকর্মী গিয়ে বাড়ি ভাঙা থামান।’’

 ভাঙা হয়েছে রাজ কপূরের বাড়ির একাংশ।
পুরাতত্ত্ব বিভাগের এক আধিকারিকের দাবি, বাড়ির মালিকের বিরুদ্ধে এফআইআর দায়ের করতে রাজি হয়নি পুলিশ। বাড়ি ভাঙার সঙ্গে যুক্ত চারজন কর্মীকে আটক করেছিল তারা। পরে তাঁদেরও ছেড়ে দেওয়া হয়। বাড়ির মালিক অবশ্য বলেন, ‘‘প্রায় ১০০ বছরের পুরনো বাড়িটির অবস্থা অত্যন্ত বিপজ্জনক। তাই পুরসভাই সেটিকে ভেঙে ফেলার জন্য আমাকে নোটিস পাঠিয়েছিল। তবে পুরাতত্ত্ব বিভাগের হস্তক্ষেপের পর সেটির রক্ষণাবেক্ষণে আর কোনও ত্রুটি হবে না বলেই আশা করি।’’ স্থানীয় পুর কর্তৃপক্ষেরও বক্তব্য, সাম্প্রতিককালের কয়েকটি ভূমিকম্পের পরই বাড়িটির অবস্থা সঙ্গিন হয়ে পড়েছিল। স্থানীয় জনগণই নিরাপত্তার স্বার্থে বাড়িটি ভেঙে ফেলার দাবি জানান।
অন্যদিকে, পাক সংবাদমাধ্যমের একাংশের দাবি, ঐতিহ্যবাহী বাড়িটি ভেঙে ফেলার বিরুদ্ধে রুখে দাঁড়িয়েছিলেন স্থানীয় বাসিন্দারাই। এই ঘটনা প্রসঙ্গে রাজের ছেলে ঋষি কপূরের টুইট, ‘বাড়ি ভাঙায় যাঁরা বাধা দিয়েছিলেন, তাঁদের ধন্যবাদ। তবে বাড়িটি পাকিস্তান সরকারের সম্পত্তি। সেটি নিয়ে তাঁরা কী করবেন, তা একান্তই তাঁদের ব্যাপার’।
খাইবার পাখতুনখাওয়া সরকার আগেই রাজের বাড়িটিকে ‘ঐতিহ্যবাহী ভবন’ হিসাবে স্বীকৃতি দিয়েছিল। প্রসঙ্গত, বলিউড অভিনেতা দিলীপকুমারের পেশোয়ারের বাড়িটিও ‘ঐতিহ্যবাহী ভবনে’র মর্যাদা পেয়েছে।